钦定古今图书集成/明伦汇编/氏族典/第244卷 > 张根
## 钦定古今图书集成/明伦汇编/氏族典/第244卷 > 张根

按《宋史张根传》：“根字知常，饶州德兴人。第进士，调临
江司理参军。当改京秩，以四亲在堂，冀以父母之恩封大父母，而貤妻封及母，遂致仕，得通直郎，如其志，
屏处十年。曾布及本道使者上其行义，徽宗召诣阙，
以为亲贤宅教授。未几，通判杭州，提举江西常平。大
观中，改淮南转运使。以花石纲拘占漕舟，官买一竹”，
至费五十缗，因力陈其弊，忤权幸，乃摘根所书奏牍，
注切草略，为“傲慢不恭”，责监信州酒税，再贬濠州团
练副使，安置邠州。寻以讨淮贼功得自便，以朝散大
夫终于家。根性孝，父病蛊，戒盐，根为食淡。母嗜河豚
及蟹，母终，根不复食。母方病，每至鸡鸣则少苏，后不
忍闻鸡声。